SOS eis nasionale ondersoek na matriekuitslae vir besigheidstudiesSowat 120 bekommerde vakonderwysers het van onder meer Louis Trichardt gekom en Donderdagmiddag by Akademia in Centurion byeengekom om ŉ aksieplan te beraam om die radikale verskil tussen matrikulante se jaarpunt en finale uitslag te hanteer. Foto: Esté Meyer Jansen/Maroela Media. Die Skoleondersteuningsentrum (SOS) het gesê die organisasie gaan ŉ aanlyn petisie begin waarin onderwysers, ouers en leerders die onderwysdepartement vra om ŉ ondersoek na die 2018-matriekuitslae in die vak besigheidstudies te doen. Sowat 120 bekommerde vakonderwysers het van onder meer Louis Trichardt gekom en Donderdagmiddag by Akademia in Centurion byeengekom om ŉ aksieplan te beraam om die radikale verskil tussen matrikulante se jaarpunt en finale uitslag te hanteer. “Die SOS het die afgelope twee weke honderde klagtes ontvang van skole landwyd met betrekking tot die 2018-matriekuitslae in besigheidstudies. “In baie gevalle verskil uitslae van die matriekeksamen drasties van leerders se jaarpunte en in sommige gevalle het skole se slaagsyfers vir besigheidstudies amper halveer sedert Junie verlede jaar,” het Hugo Vermeulen, onderwyskenner verbonde aan die SOS, gesê. Volgens Vermeulen is daar sedert 2014 ’n stelselmatige afname in die slaagsyfer en getal onderskeidings in besigheidstudies tydens die matriekeindeksamen. “Onderwysers kry geen antwoorde van die Departement van Basiese Onderwys (DBO) in dié verband nie en voel hul klagtes val op dowe ore. “Sommige leerders het selfs universiteitskeuring en beurse verbeur omdat hul toelatingspuntetelling (TP-telling) skielik te laag is, weens die swak besigheidstudies-uitslae.” Die SOS weet van ’n hoërskool in Mpumalanga wie se matriekgemiddeld vir besigheidstudies sedert 2017 met 21 persentasiepunte gedaal het (van 48% tot 27%), sonder dat enige geldige rede daarvoor gevind kan word. ’n Hoërskool in Gauteng het nege keer meer druipelinge vir besigheidstudies in die eindeksamen (19) as in die rekordeksamen (2) gehad. Geen kandidate aan dié skool het onderskeidings vir besigheidstudies behaal nie, terwyl drie leerders onderskeidings tydens die rekordeksamen behaal het. “Ek het die vergadering bygewoon, want ek wil weet wat gaan met my vak aan. As dit aanhou, gaan die vak doodloop,” het Johan du Preez, ŉ afgetrede onderwyser, gesê. Sommige leerders se finale uitslae het met tot 30% afgeneem terwyl onderwysers gekla het dat daar nie net één voorgeskrewe handboek vir die vak is nie. Ander onderwysers het ook gemeen een van die grootste probleme is dat onderwysers en leerders vrye teuels gegee word deur die jaar oor hoe om vrae in vraestelle te interpreteer omdat dit ŉ sogenaamde vak is wat insig verg. Tydens die eindeksamen word die vraestel egter streng volgens ŉ memorandum gemerk waarvan daar glad nie afgewyk mag word nie. Die SOS het ook reeds ’n formele klagte by die DBO ingedien en ’n vergadering met senior beamptes van die DBO aangevra, ten einde hierdie klagtes met die verantwoordelike amptenare te bespreek. Die vergadering tussen die SOS en DBO sal Donderdag 24 Januarie plaasvind. “Tydens hierdie vergadering sal die SOS soveel moontlik inligting aan die departement verskaf en ’n petisie oorhandig, ten einde te eis dat ’n nasionale ondersoek na die uitslae in besigheidstudies gedoen word. “Die SOS eis ŉ dringende en volledige hernasiening en hersiening van alle provinsies se uitslae in besigheidstudies. Dit is noodsaaklik dat die DBO erken as daar ŉ fout was en die saak so spoedig moontlik regstel,” het Vermeulen gesê.